የግብርና ሚኒስቴር የመኸር ምርት እንዳይባክን እየሠራሁ ነው አለ
የግብርናና ተፈጥሮ ሀብት ሚኒስቴር በ2009/10 መኸር ምርት ዘመን በ13 ሚሊዮን ሔክታር መሬት ላይ የለሙ የተለያዩ ሰብሎችን ለመሰብሰብ ዕቅድ በመያዝ እስካሁን በዘጠኝ ሚሊዮን ሔክታር ላይ ያለ ምርት ሰብስቢያለሁ አለ፡፡ በሰብል የተሸፈነው 13 ሚሊዮን ሔክታር መሬት በኦሮሚያ፣ በአማራ፣ በትግራይ፣ በደቡብና በቤንሻንጉል ጉሙዝ ክልል እንደሆነ ሚኒስቴሩ በሰጠው መግለጫ አስታውቋል፡፡የግብርናና ተፈጥሮ ሀብት ሚኒስትር ዴኤታ አቶ ተስፋዬ መንግሥቴ ዛሬ በሰጡት መግለጫ እንዳሉት፣ በሰብል ከተሸፈነው 13 ሚሊዮን ሔክታር መሬት 345 ሚሊዮን ኩንታል ምርት ለመሰብሰብ እንደታቀደ አስታውቀዋል፡፡ የሰብል አሰባሰብ አፈጻጸሙ በኦሮሚያ ክልል 3.77 ሚሊዮን ሔክታር፣ በአማራ 3.26 ሚሊዮን ሔክታር፣ ትግራይ 1.24 ሚሊዮን ሔክታር፣ በደቡብ 567 ሺሕ ሔክታር እንዲሁም በቤንሻንጉል ጉሙዝ 233 ሺሕ ሔክታር እንደሆነ አስረድተዋል፡፡ከዚህ በተጨማሪም ሚኒስቴሩ በበጀት ዓመቱ 3.3 ሚሊዮን ሔክታር በመስኖ በማልማት 469 ሚሊዮን ኩንታል ምርት ለማግኘት ዕቅድ እንደተያዘ አስታውቋል፡፡ ከዚህ ውስጥ ከ1.5 ሚሊዮን ሔክታር በላይ በሰብል ተሸፍኗል ብሏል፡፡ ምርት በወቅቱ ባለመሰብሰቡና በአያያዝ ችግር ከ25 እስከ 30 በመቶ የሚሆን ምርት እንደሚባክን በጥናት እንዳረጋገጠም ሚኒስቴሩ አስታውቋል፡፡